*Pranešimas žiniasklaidai*

*2025-06-30, Vilnius*

**„PST Group“ stiprina dėmesį tvarumo sričiai: įkurtas skyrius, paskirtas tvarumo vadovas**

**Šiemet prekės ženklą atnaujinusi „PST Group“ tęsia strateginius pokyčius: įmonėje įsteigtas Tvarumo skyrius ir paskirtas pirmasis tvarumo vadovas. Anot bendrovės vadovo Tomo Stuko, šis struktūrinis sprendimas atspindi įmonės siekį sistemingai į kasdieninę veiklą integruoti tvarumo principus ir šioje srityje tapti vienu iš statybų sektoriaus lyderių.**

„Tarp įmonės strateginių tikslų įsivardijome siekį ilgalaikėje perspektyvoje tapti vienu iš tvarumo lyderių Lietuvos statybų sektoriuje. Tai ambicingas tikslas, turint omenyje, kad statybų verslas turi daug sąlyčio su aplinka, reikalauja nemažų energijos išteklių, generuoja atliekas ir pan. Tačiau dėl to šis siekis tampa tik prasmingesnis. Šiemet esame numatę pakloti struktūrinius pamatus tvarumo tikslų įgyvendinimui visos grupės mastu – sukurtas skyrius yra vienas pirmųjų žingsnių šioje srityje“, – pasakoja „PST Group“ vadovas.

**Tvarumo vadovas – ilgametis darbuotojas**

Naujai įsteigtas įmonės padalinys atsakingas už grupės tvarumo iniciatyvų kūrimą bei koordinavimą, jų rezultatų stebėjimą, vidinių kompetencijų auginimą. Į tvarumą įmonė žvelgia ne tik per aplinkosaugos, bet ir socialinės atsakomybės bei valdysenos perspektyvą (angl. ESG – *environmental, social, governance*).

Tvarumo skyriaus vadovu paskirtas ilgametis įmonės darbuotojas Vilmantas Fijalkauskas, kuris iki šiol buvo atsakingas už darbuotojų saugos ir sveikatos klausimus. „Vilmantas jau dirbo su vienu iš verslo tvarumo aspektų, tad naujose pareigose jo atsakomybių spektras tiesiog išsiplėtė į papildomas temas. Jis puikiai pažįsta organizaciją, komandą, išmano vidinius procesus – tai svarbus privalumas naujose pareigose“, – sako T. Stukas.

**Pirmoji sektoriuje teikia audituotas ESG ataskaitas**

Pirmosios su tvarumu susijusios iniciatyvos organizacijoje jau startavo: „PST group“ tapo pirmąja statybų bendrove Lietuvoje, pradėjusia rengti audituotas ESG ataskaitas, šiuo metu baigiamas ruošti detalus veiksmų planas tvarumui įmonių grupėje didinti, rengiami tvarumo kriterijai tiekėjams. Be to, įsteigta iš darbuotojų sudaryta vidinė Tvarumo grupė, startavo vidinis tvarumo mokymų ciklas.

„Su vadovų komanda sutarėme, kad mūsų tvarumo įsipareigojimai privalo būti konkretūs ir išmatuojami. Pavyzdžiui, CO₂ emisijų ir energijos sąnaudų stebėseną vykdysime kas ketvirtį, siekiant iki 2050 m. pereiti prie klimatui neutralios veiklos. 2024 m. daugiau nei penktadalį (21 proc.) bendrovės sunaudotos elektros energijos pagaminome iš nuosavų saulės elektrinių, o šiemet užsibrėžėme pasiekti jau 50 proc. Tuo tarpu visa likusi elektra perkama iš atsinaujinančių energijos šaltinių“, – pasakoja V. Fijalkauskas.

*PST Group yra viena didžiausių statybos grupių Lietuvoje, kurioje šiuo metu dirba beveik 600 žmonių. 2023 m. PST Group ir jos valdomų įmonių konsoliduotos pardavimo pajamos siekė 120 mln. Eurų.*